# Privat pasningsordning

# Regler og retningslinjer

Dette dokument beskriver de regler og retningslinjer, der er gældende for etablering og drift af privat pasningsordning i Gladsaxe Kommune.

**Der er forskel på private pasningsordninger og dagtilbud**

Privat pasningsordning er et tilbud om pasning, der ligger uden for den vifte af pasningsmuligheder, der betegnes som dagtilbud i dagtilbudsloven.

De personer, der varetager pasningen, er *ikke* ansat af kommunen, hvorfor forældre, der vælger ordningen, eksempelvis selv skal sørger for vikarer ved sygdom og ferie.

Der stilles ikke krav til, at den private passer har en grunduddannelse, ligesom der heller ikke stilles krav til løbende kompetenceudvikling.

Der stiller ikke krav til, at den private pasningsordning arbejde ud fra kommunes fælles faglige ramme for dagtilbudsområdet, der sikrer høj kvalitet og løbende udvikling.

Kommunens samarbejde og kendskab til de private pasningsordninger er ikke lige så nært som til kommunes dagpleje, vuggestuer eller børnehaver.

Det er vigtigt at man ikke forveksler private pasningsordninger med dagtilbud, derfor er det et krav, at betegnelsen ”privat pasningsordning” skal indgå i alle private pasningsordningers navn.

**Generelle regler for tilladelse**

Ifølge dagtilbudsloven er pasning af et barn i privat pasningsordning baseret på en skriftlig pasningsaftale mellem barnets forældre og den private passer. I aftalen reguleres blandt andet hvor meget forældrene skal betale og rammen for brug af vikarer.

Dagtilbudsloven beskriver desuden, at private pasningsordninger der modtager flere end to børn under 14 år til pasning mod betaling, skal have tilladelse fra kommunalbestyrelsen til at modtage børn til pasning. Privat pasningsordning der er etableret i ”dagplejeform”, således at pasningen foregår i passerens eget hjem, kan højest gives tilladelse til, at modtages 5 børn under 14 år. Hvis pasningen varetages af mere end én person, kan der dog gives tilladelse til at modtage op til 10 børn. Vurderingen af antallet af børn sker ud fra en samlet vurdering af blandt andet den private passers personlige og pædagogiske kvalifikationer samt sproglige kompetencer, børnenes aldersfordeling og de fysiske rammer.

**Organisering af privat pasningsordning**

Følgende er eksempler på, hvordan forældrene kan indgå aftaler om organisering af privat pasningsordning:

* Den private passer, passer barnet i forældrenes hjem.
* Den private passer, passer barnet i sit eget hjem eller i andre lokaler.
* Flere forældre etablerer sammen en privat pasningsordning.

**Dansk som hovedsprog**

Det er et krav, at hovedsproget i privat pasningsordning er dansk, det vil sige at den private passer og barnet som udgangspunkt taler dansk sammen. Det er en forudsætning for kommunens godkendelse af ordningen, at den private passer kan dokumentere tilstrækkelige danskkundskaber til at kunne kommunikere med barnet, på et niveau der understøtter, at barnet kan udvikle sine dansksproglige kompetencer.

**Pædagogiske krav**

Den private pasningsordning skal tilrettelægges, så den fremmer børns læring gennem trygge pædagogiske læringsmiljøer. Det er et krav, at den private pasningsordning skal arbejde med læring, der indholdsmæssigt står mål med kravene til læring og læringsmiljøer, som stilles til dagtilbuddene i dagtilbudsloven. Det indebærer blandt andet, at læringsforståelsen i den private pasningsordning skal bygge på et bredt læringsbegreb. Det er også et krav, at den private pasningsordning er tilrettelagt, så børn i ordningen sikres medbestemmelse, medansvar og forståelse for demokrati. Derfor skal den private passer, i skemaet pædagogisk redegørelse, blandt andet beskrive, hvordan vedkommende vil arbejde med læring og læringsmiljøer samt udvikling af børns selvstændighed, evne til at indgå i forpligtende fællesskaber samt samhørighed og integration i det danske samfund.

Der kan søges dispensation for kravet om at arbejde med læring ved midlertidige ordninger på op til maksimalt et år, hvoraf forældrene har ret til dispensation i seks måneder. Det skal bemærkes i denne sammenhæng, at den private pasningsordning, uanset dispensation, skal bidrage til at fremme børnenes trivsel, udvikling og læring.

**Tilskud**

Forældre kan ansøge om at modtage et tilskud til brug for pasning i en privat pasningsordning. Det er en forudsætning for udbetaling af tilskuddet, at kommunen godkender pasningsaftalen mellem barnets forældre og den private passer. Tilskuddet kan ikke gives til, at forældre passer egne børn.

I Gladsaxe Kommune kan tilskuddet bevilliges til børn i alderen 24 uger til og med 2 år, som har et pasningsbehov eller allerede er optaget i et dagtilbud. Tilskuddet kan bevilliges fra det tidspunkt, hvor barnet får tilbudt pasning (plads) og pasningsaftalen er godkendt. Tilskuddet kan højst udgøre 75 procent af forældrenes dokumenterede udgifter til den private passers løn. Det er muligt at modtage søskenderabat på 85 % af søskendetilskuddet. Søskenderabatten beregnes på samme måde som søskenderabatten i kommunens dagtilbud: Hvis man f.eks. har to børn i dagtilbud, et over tre år og et under tre år, vil man kunne få søskenderabat til det store barn (betaling kr. 2.130,- 50% =1.065,- så vil det være 85% af kr. 1.065 =kr. 908,-)

For at modtage tilskud skal der indsendes en kvittering på udbetaling af den private passers løn.

*(NB Privat pasningsordning er ikke omfattet af bestemmelserne om økonomisk fripladstilskud.)*

**Godkendelse af pasningsaftalen**

Dagplejen skal give en separat godkendelse for hvert enkelt barn, der skal passes i privat pasningsordning inden ordningen kan starte. Godkendelsen sker skriftligt til forældrene, der har ansvaret for at informere den private passer. Afgørelsen sker i praksis ved, at pasningsaftalen gennemgås for, om den lever op til de grundlæggende krav til privat pasningsordning. Herefter besøger dagplejelederen den private passer og vurderer den pædagogiske redegørelse, den private passers personlige kvalifikationer samt pasningslokalerne og de sikkerhedsmæssige forhold.

Dagplejens vurdering beror på ensartede krav. Her følger en række eksempler på forhold, der kan være en udfordring i forhold til godkendelse af pasningsaftalen:

* Privat passer med bekymrende adfærd.
* Fysiske rammer der ikke er egnet til børn; fx uhumske lokaler med fugt- eller hygiejneproblemer, farlige elinstallationer eller for små rum.
* Områder med vand uden forsvarlig indhegning; fx swimmingpool eller fuglebad.
* Trapper eller kældernedgange uden forsvarlig afskærmning.
* Manglende indhegning af have og afskærmning til farlig vej.
* Hunde med ukontrollerbar og farlig adfærd.

Hvis den private pasningsordning allerede er godkendt føres der i stedet et tilsyn, når nye børn kommer i pasning. Dette tilsyn/godkendelsesbesøg sker senest to måneder efter det nye barn er kommet i pasning.

Afslår Dagplejen at give tilladelse til, at en privat pasningsordning kan modtage børn, eller tilbagekalder Dagplejen en allerede udstedt tilladelse, sender Dagplejen afgørelsen skriftligt til forældrene, der har ansvar for at give beskeden videre til den private passer. Dagplejen orienterer også Pladsanvisningen om afgørelsen.

**Tilsyn**

Minimum tre gange årligt fører Dagplejen tilsyn med, at der arbejdes med læring gennem trygge læringsmiljøer i den private pasningsordning. Tilsynet foretages der hvor den private pasningsordning finder sted og er et led i den løbende kvalitetsudvikling af ordningen.

Får Dagplejen kendskab til, at forholdene i en privat pasningsordning er uforsvarlige, kan Dagplejen tilbagekalde godkendelse af en eksisterende pasningsaftale.

Selv om kommunalbestyrelsen ikke skal give tilladelse til en privat pasningsordning, der kun modtager 1-2 børn, gælder reglerne om tilsyn i serviceloven § 146 tilsvarende for disse private pasningsordninger.

Vurderer Dagplejen, at forholdene i en konkret privat pasningsordning er uforsvarlig, vil Dagplejen rådgive forældrene om ikke at benytte den pågældende private pasningsordning. Følger forældrene ikke en sådan rådgivning, og er der en risiko for, at barnet lider overlast i den pågældende pasningsordning, må Dagplejen overveje, om det er nødvendigt at iværksætte foranstaltninger efter § 52 i serviceloven.

**Optagelse af børn i dagtilbud efter privat pasningsordning**

Retningslinjerne for optagelse af børn i dagtilbud, efter privat pasningsordning, følger reglerne for kommunens pladsgaranti. Det betyder, at barnet skal være skrevet op tre måneder før ønsket starttidspunkt – hvis der er plads, kan der måske hjælpe før. Pladsgarantien indebærer ikke en garanti for en plads i et bestemt dagtilbud.

**Arbejdsprocedurer forbundet med privat pasningsordning**

Følgende er en beskrivelse af de procedurer, der er forbundet med oprettelse, godkendelse og tilsynsførelse af privat pasningsordning. Beskrivelsen skal sikre ensartede arbejdsprocedurer.

* Pladsanvisningen modtager og arkiverer pasningsaftalen (ansøgningen om tilskud), dokumentation for den private passers dansksproglige kundskaber og den private passers pædagogiske redegørelse, og fordeler herefter ordningerne til den relevante dagplejeleder. Ansøgningen skal modtages senest en måned inden behovsdatoen. Pladsanvisningen informerer desuden forældrene om afgørelsen på ansøgningen. Eventuelle spørgsmål til vurderingen besvares af Dagplejen.
* Pladsanvisningen sender den pædagogiske redegørelse til Dagplejen, der kontakter nye private passere vedrørende besøg for godkendelse af ordningen eller tilsyn. Dagplejens afgørelse sendes til Pladsanvisningen, der løbende registrerer de private pasningsordninger/pasningsaftaler når nye godkendes/afvises eller gamle aftaler ophører/tilbagekaldes. Det er kun nye private pasningsordninger, der skal godkendes eller eksisterende private pasningsordningder, der ikke lever op til nye krav. Hvis den private pasningsordning er godkendt foretages i stedet et tilsyn.
* I forbindelse med godkendelse af nye private pasningsordninger skal den offentlige børne- og straffeattest indhentes på den private passer, eventuelle vikarer og de personer over 15 år, der har bopælsadresse i de lokaler, hvor pasningen finder sted. Pladsanvisningen er ansvarlig for at indhente attesterne. I tilfælde af, at pasningen finder sted i barnets eget hjem, skal der ikke indhentes offentlig børne- og straffeattest på de personer, der har bopæl på adressen; fx forældre og søskende.
* Ved hjælp af Pladsanvisningens løbende registrering af de private pasningsordninger er Dagplejen orienteret om de praktiserende private passere og planlægger herudfra hvornår der føres tilsyn med disse. Tilsynene er som udgangspunkt uanmeldte.
* Når Dagplejen eller Pladsanvisningen får besked om, at børn i privat pasningsordning stopper, skal parterne gensidigt orientere hinanden herom.
* Alle tilsyn registreres og indholdet af disse dokumenteres systematisk af Dagplejen.
* For udbetaling af tilskud sender forældrene en kvittering på udbetaling af løn til den private passer. Kvitteringen skal sendes til Pladsanvisningen senest den sidste dato i måneden.